CPF เคาะผลตอบแทน “หุ้นกู้ด้อยสิทธิ” 5 ปีแรก 4.5% ลุยขาย 21 ก.พ.-1 มี.ค.65
CPF กำหนดอัตราผลตอบแทนหุ้นกู้ด้อยสิทธิฯ 5 ปีแรกที่ 4.50% ต่อปี พร้อมเสนอขายผู้ถือหุ้นกู้เดิม 3-7 ก.พ. และผู้ลงทุนทั่วไประหว่าง 21 ก.พ.-1 มี.ค.65
CPF กำหนดอัตราผลตอบแทนหุ้นกู้ด้อยสิทธิฯ 5 ปีแรกที่ 4.50% ต่อปี พร้อมเสนอขายผู้ถือหุ้นกู้เดิม 3-7 ก.พ. และผู้ลงทุนทั่วไประหว่าง 21 ก.พ.-1 มี.ค.65
11 ม.ค. 2565

นายไพศาล จิระกิจเจริญ ประธานผู้บริหารฝ่ายการเงิน บริษัท เจริญโภคภัณฑ์อาหาร จำกัด (มหาชน) หรือ CPF ผู้ดำเนินธุรกิจเกษตรอุตสาหกรรมและอาหารแบบครบวงจร ภายใต้วิสัยทัศน์ “ครัวของโลก” เปิดเผยว่า “ซีพีเอฟ” ได้กำหนดอัตราดอกเบี้ยสำหรับหุ้นกู้ด้อยสิทธิที่มีลักษณะคล้ายทุน ไถ่ถอนเมื่อเลิกบริษัท (หุ้นกู้ด้อยสิทธิฯ) ชุดใหม่
โดยในช่วง 5 ปีแรก อัตราดอกเบี้ย 4.50% ต่อปี จากนั้นจะปรับอัตราดอกเบี้ยทุก ๆ 5 ปี อ้างอิงจากอัตราผลตอบแทนพันธบัตรรัฐบาลอายุ 5 ปี ณ ขณะนั้น ทั้งนี้ บริษัทฯ จะเสนอขาย 2 ช่วง โดยช่วงที่ 1 เป็นการเสนอขายให้แก่ผู้ถือหุ้นกู้ด้อยสิทธิฯ ชุดเดิม ระหว่างวันที่ 3-4 และ 7 กุมภาพันธ์ 2565 และในช่วงที่ 2 เป็นการเสนอขายให้แก่ผู้ลงทุนทั่วไปในระหว่างวันที่ 21-25, 28 กุมภาพันธ์ และ 1 มีนาคม 2565
ทั้งนี้ สถาบันการเงินผู้จัดจำหน่ายเชื่อว่าหุ้นกู้ด้อยสิทธิฯ ซีพีเอฟจะได้รับการตอบรับจากผู้ลงทุนเป็นอย่างดีเหมือนเช่นที่ผ่านมา เนื่องจากความมั่นคงและแข็งแกร่งของบริษัท รวมทั้งอัตราดอกเบี้ยที่จูงใจแก่นักลงทุน  ได้รับการจัดอันดับความน่าเชื่อถือของหุ้นกู้ด้อยสิทธิฯ ที่ A- และอันดับความน่าเชื่อถือขององค์กรที่ A+ จากบริษัท ทริสเรทติ้ง จำกัด เมื่อวันที่ 7 ธันวาคม 2564 สะท้อนถึงความเป็นผู้นำในอุตสาหกรรมอาหารในระดับสากล
ขณะที่บริษัทฯ ยังมีเป้าหมายในการเดินหน้าสู่การเติบโตอย่างยั่งยืนภายใต้วิสัยทัศน์ที่จะมุ่งสู่การเป็น “ครัวของโลก” อย่างแข็งแกร่ง ดังนั้น หุ้นกู้ด้อยสิทธิฯ ของบริษัทฯ จะสามารถเป็นอีกหนึ่งทางเลือกที่น่าสนใจในการลงทุนสำหรับผู้ลงทุนในภาวะที่การลงทุนต้องเผชิญกับปัจจัยท้าทายเช่นนี้
สำหรับผู้ลงทุนซึ่งเป็นผู้ถือหุ้นกู้ด้อยสิทธิฯ ชุดเดิม และผู้ลงทุนทั่วไปที่สนใจจองซื้อหุ้นกู้ด้อยสิทธิฯ ชุดใหม่ ของบริษัท เจริญโภคภัณฑ์อาหาร จำกัด (มหาชน) ในครั้งนี้ สามารถจองซื้อขั้นต่ำ 100,000 บาท และทวีคูณ 100,000 บาท โดยสามารถศึกษารายละเอียดเพิ่มเติมได้จากร่างหนังสือชี้ชวน หรือติดต่อสถาบันการเงินทั้ง 7 แห่ง ดังนี้
ธนาคารกรุงเทพ จำกัด (มหาชน) (ยกเว้นสาขาไมโคร) โทร. 1333
ธนาคารกรุงไทย จำกัด (มหาชน) โทร. 02-111-1111
ธนาคารกสิกรไทย จำกัด (มหาชน) โทร. 02-888-8888 กด 819
ธนาคารไทยพาณิชย์ จำกัด (มหาชน) โทร. 02-777-6784
ธนาคารซีไอเอ็มบี ไทย จำกัด (มหาชน) โทร. 02-626-7777
ธนาคารกรุงศรีอยุธยา จำกัด (มหาชน) โทร. 1572
บริษัทหลักทรัพย์เกียรตินาคินภัทร จำกัด (มหาชน)* โทร. 02-165-5555
*รวมถึงธนาคารเกียรตินาคินภัทร จำกัด (มหาชน) ในฐานะหน่วยงานขายของบริษัทหลักทรัพย์เกียรตินาคินภัทร จำกัด (มหาชน)